Diari Oficial de la Generalitat Valenciana


Sumari del DOGV 8819, del 25-05-2020 (2020/3663)

DECRET 60/2020, de 15 de maig, del Consell, d'aprovació de bases reguladores i concessió directa d'ajudes en matèria d'habitatge per a pal·liar situacions d'especial vulnerabilitat per la Covid-19
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8819

Data del DOGV
:   25-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3663


Data del document
:   15-05-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * malaltia infecciosa
    * ajuda pública
    * política de l'habitatge

DECRET 60/2020, de 15 de maig, del Consell, d'aprovació de bases reguladores i concessió directa d'ajudes en matèria d'habitatge per a pal·liar situacions d'especial vulnerabilitat per la Covid-19 [2020/3663]  
Com a conseqüència de l'emergència de salut pública ocasionada per la Covid-19, el Govern d'Espanya va declarar l'estat d'alarma en tot el territori nacional mitjançant el Reial decret 463/2020, de 14 de març. L'impacte que està tenint aquesta situació excepcional obliga al fet que les administracions públiques, en l'àmbit de les seues competències, adopten amb la celeritat màxima aquelles mesures tendents a pal·liar els efectes que està patint la nostra societat.  
Davant aquesta situació d'emergència de salut pública, el Govern d'Espanya estàt adoptant diverses mesures urgents de suport a la ciutadania, especialment a les persones en situació de vulnerabilitat, recollides en diversos reials decrets llei i, particularment, mesures de suport a les persones treballadores, consumidores, famílies i altres persones en situació de vulnerabilitat contingudes en el capítol I, del Reial decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la Covid-19.  
  
En aquest sentit, s'ordena la posada en marxa de diversos programes d'ajudes per al pagament de les rendes de lloguer mitjançant la incorporació o modificació del Pla estatal d'habitatge 2018-2020 regulat en el Reial decret 106/2018, de 9 de març, per a contribuir a minimitzar l'impacte econòmic i social de la Covid-19 en els lloguers d'habitatge habitual d'aquelles persones o col·lectius més vulnerables. En aquesta línia, l'article 11 del Reial decret, abans esmentat, estableix la substitució, mitjançant una ordre ministerial del Ministeri de Transports, Mobilitat i Agenda Urbana, del «Programa d'ajuda a persones en situació de desnonament o llançament de l'habitatge habitual» previst en el Pla estatal d'habitatge 2018-2021, per un nou denominat ?Programa d'ajuda a les víctimes de violència de gènere, persones que hagen patit desnonament de l'habitatge habitual, persones sense llar i unes altres especialment vulnerables- a fi de facilitar a aquests col·lectius una solució habitacional immediata.  
L'Ordre TMA/336/2020, de 9 d'abril, per la qual s'incorporen, substitueixen i modifiquen sengles programes d'ajuda del Pla estatal d'habitatge 2020-2021, en compliment del que es disposa en els articles 10, 11 i 12 del Reial decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la Covid-19, estableix els criteris per a l'aplicació de les ajudes de què tracta, per la qual cosa és necessari que les comunitats autònomes facen efectiva la posada en marxa en els seus àmbits respectius del desenvolupament dels programes d'ajudes esmentats.  
Així, en virtut del que es disposa en l'apartat 6 de l'article 4 de l'Ordre 336/2020 i el que s'estableix en el Conveni de col·laboració subscrit entre el Ministeri de Foment i la Comunitat Valenciana en data 1 d'agost de 2018, per a l'execució del Pla estatal d'habitatge 2018-2021, pel qual s'estableixen les pautes de col·laboració per a garantir l'execució del Pla d'habitatge, és procedent establir les bases reguladores que determinen la gestió de les ajudes del nou programa esmentat i regulen la tramitació i la resolució de la concessió, i el pagament.  
La Llei 2/2017, de 3 de desembre, per la funció social de l'habitatge, garanteix, en l'article 2, el dret a gaudir d'un habitatge assequible, digne i adequat que complisca totes les condicions per a garantir el lliure desenvolupament de la personalitat, el dret a la intimitat i la resta de drets vinculats a l'habitatge. Ja ningú dubta que són les entitats locals les coneixedores de les necessitats dels seus veïns i les seues veïnes i, per tant, és imprescindible que els serveis socials d'atenció primària participen en aquells programes, propis o sectorials, que tinguen com a finalitat satisfer les necessitats bàsiques de les persones que viuen en el municipi; per constituir una xarxa organitzada amb implantació encertada en tots els municipis de la Comunitat Valenciana, constitueixen el millor sistema per a detectar, diagnosticar i valorar l'atenció i la satisfacció immediata de les necessitats habitacionals de les persones pertanyents als col·lectius més vulnerables. És per això, que el Consell, d'acord amb el que s'estableix en l'article 22, apartat 2.d) de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ha optat per la gestió del programa d'ajudes previst en l'article 11 del Reial decret llei 11/2020, de 31 de març, mitjançant la creació d'una línia de subvenció de concessió directa i nominativa en favor d'aquells ajuntaments que disposen d'unitats d'equipament social bàsic i ja disposen d'una estructura administrativa de serveis socials organitzada que els situe en disposició de facilitar una solució habitacional immediata a les persones en situació de gravetat econòmica i social extrema derivades directament o indirectament de la Covid-19, al mateix temps que s'estableix el contingut mínim de les bases reguladores de concessió de les subvencions esmentades.  
  
D'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, corresponen a la Vicepresidència segona i Conselleria d'Habitatge i Arquitectura Bioclimàtica les competències en matèria d'habitatge i arquitectura bioclimàtica; i a la Vicepresidència primera i Conselleria d'Igualtat i Polítiques Inclusives la competència en matèria de serveis socials; per la qual cosa a aquests departaments del Consell els competeix la planificació i el desenvolupament de les mesures necessàries per a dur a terme aquesta actuació, atés el caràcter social i humanitari.  
Les subvencions que s'articulen mitjançant aquest decret no necessiten la notificació a la Comissió Europea, per no complir les condicions de l'article 107 del Tractat de Funcionament de la Unió Europea; en concret, per no suposar avantatge econòmic, ja que les entitats a les quals van dirigides les subvencions no exerceixen activitat econòmica que puga oferir béns o serveis en el mercat, i no hi ha possibilitat de falsejament de la competència que afecte els intercanvis comercials entre estats membres; i s'ha d'aplicar el que es disposa en el Decret 128/2017, de 29 de setembre, del Consell.  
 En conseqüència, d'acord amb l'article 168.1.C de la Llei 1/2015 de, 6 de febrer de la Generalitat, d'hisenda pública, del sector públic instrumental, i amb l'article 28.c de la Llei 5/1983, de 30 de desembre, de la Generalitat del Consell, a proposta conjunta de la vicepresidenta i consellera d'Igualtat i Polítiques Inclusives, i del vicepresident segon i conseller d'Habitatge i Arquitectura Bioclimàtica, prèvia deliberació del Consell, en la reunió de15 de maig de 2020,  
  
  
DECRETE  
  
Article 1.Objecte  
Aquest decret té per objecte establir un règim d'ajudes per concessió directa de caràcter excepcional i singularitzat a les entitats locals que figuren en l'annex, amb la finalitat que les entitats locals esmentades faciliten una solució habitacional immediata a les persones víctimes de violència de gènere, a les persones que hagen patit desnonament de l'habitatge habitual, a les persones sense llar i a altres persones especialment vulnerables afectades directament o indirectament per la Covid-19, dins de l'àmbit territorial de la Comunitat Valenciana.  
  
Article 2. Procediment de concessió  
1. Les subvencions regulades per aquest decret tenen caràcter singular en virtut del que es disposa en els articles 22.2.c i 28, apartats 2 i 3, de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector Públic instrumental i de subvencions, per concórrer raons d'interés públic i social, i en atenció a l'interés especial que suposa la implementació de les actuacions referides en l'article anterior.  
2. Corresponen a la direcció general competent en emergència habitacional i funció social de l'habitatge les actuacions de gestió de subvencions subsegüents, autorització i ordre de pagament, juntament amb la verificació de la justificació de despeses.  
  
Article 3. Finançament  
L'import global màxim de les ajudes per concedir derivades d'aquest decret ascendeix a 5.000.000,00 d'euros. D'acord amb la previsió legal de l'últim paràgraf de l'article 168.1.C de la Llei 1/2015, aquestes ajudes s'han d'imputar a la línia de subvenció que s'habilite mitjançant l'expedient de modificació pressupostària corresponent, en el capítol IV del Programa 431.40 €Emergència habitacional i funció social- per a l'exercici 2020, sense perjudici de la possible ampliació que puga donar lloc a una generació, ampliació o incorporació de crèdit en el supòsit d'increment de l'import global màxim, que s'ha de fer mitjançant decret.  
  
Article 4. Entitats beneficiàries  
1. Són beneficiàries directes de les ajudes regulades per aquest decret les entitats locals que figuren en l'annex, que assumisquen la responsabilitat de dotar amb un allotjament o una solució habitacional immediata les persones incloses en algun dels col·lectius de persones beneficiàries d'aquestes ajudes i per compte d'aquestes, i la quantia total de l'ajuda es desglossa en dos conceptes:  
a) Fins a un 10 % de l'import total de l'ajuda concedida per a posar a la disposició de les persones víctimes de violència de gènere, les persones que hagen patit desnonament de l'habitatge habitual, les persones sense llar i d'altres persones especialment vulnerables un allotjament o solució habitacional immediata.  
b) Fins a un 90 % de l'import total de la subvenció concedida per a destinar-lo a la concessió d'ajudes directes per al pagament del lloguer d'un habitatge adequat o del preu d'ocupació de l'immoble, de titularitat privada o sobre qualsevol allotjament o dotació residencial susceptible de ser ocupada per les persones beneficiàries esmentades en l'apartat anterior, en els mateixos règims.  
2. L'entitat local beneficiària ha d'estar al corrent del pagament de les obligacions fiscals, tributàries i amb la Seguretat Social, o qualsevol altra de la resta d'obligacions assenyalades en la Llei 38/2003.  
  
Article 5. Gestió de l'actuació per les entitats locals  
1. L'entitat local, com a ens gestor, ha de distribuir la subvenció a través de l'òrgan que en determine l'organització interna i s'ha d'ajustar a la Llei 38/2003, en l'aplicació d'aquestes, i també a la Llei 1/2015; a aquest decret i a altres obligacions concordants, a l'efecte de distribuir les ajudes entre les actuacions per realitzar.  
2. L'entitat local ha de destinar les ajudes concedides per a dotar amb un allotjament habitacional immediat, en qualsevol de les modalitats previstes en l'apartat 3, a les persones físiques que, com a beneficiàries finals, complisquen els requisits següents:  
a) Ser persones víctimes de violència de gènere, persones que hagen patit desnonament de l'habitatge habitual, persones sense llar i altres persones especialment vulnerables.  
A aquest efecte es consideren persones especialment vulnerables aquelles que tinguen aquesta consideració segons la valoració emesa pels serveis socials d'atenció primària de l'ajuntament del lloc de residència de la persona sol·licitant o la unitat de convivència beneficiària en què s'atenguen i valoren les circumstàncies personals que aconsellen la concessió de l'ajuda, com ara persones amb problemes de salut mental, diversitat funcional, persones joves extutelades per la Generalitat, persones d'avançada edat, persones recluses o exrecluses, sol·licitants d'asil, persones migrants vulnerables, independentment de la seua situació administrativa i altres situacions similars.  
Així mateix l'equip d'atenció primària de serveis socials ha de realitzar el seguiment de les persones o unitats de convivència beneficiàries a fi d'atendre altres possibles necessitats d'intervenció social.  
  
b) L'habitatge arrendat o l'immoble que s'ocupe ha de constituir la residència habitual de la persona perceptora de l'ajuda.  
c) Que la persona arrendatària o qualsevol de les que tinguen el seu domicili habitual i permanent en l'habitatge arrendat no tinga parentiu en primer o segon grau de consanguinitat o d'afinitat amb la persona que tinga la condició d'arrendadora de l'habitatge, excepte en situacions excepcionals justificades com cal pels serveis socials.  
  
d) Que la persona arrendatària o qualsevol de les que tinguen el seu domicili habitual i permanent en l'habitatge arrendat no siga sòcia o partícip de la persona física o jurídica que actue com a arrendadora.  
e) No poden ser beneficiàries aquelles persones o unitats de convivència que disposen d'un habitatge en propietat o en règim d'usdefruit, que puguen ocupar després de l'acreditació de la condició de víctima de violència de gènere, o el desnonament de l'habitatge habitual o la consideració d'especialment vulnerable i l'ocupació del qual siga compatible amb aquestes situacions.  
3. Les actuacions subvencionades s'estructuren, segons el finançament, de la forma següent.  
a) Actuacions destinades a posar a la disposició de les persones víctimes de violència de gènere, les persones que hagen patit desnonament de l'habitatge habitual, les persones sense llar i altres persones especialment vulnerables un allotjament o solució habitacional immediat.  
A aquest efecte es considera solució habitacional la posada a la disposició de les beneficiàries d'un habitatge de titularitat pública, o que haja sigut cedit per a l'ús a una administració pública, encara que mantinga la titularitat privada, adequat a les circumstàncies en termes de grandària, serveis i localització, per a ser ocupat en règim de lloguer, de cessió d'ús, o en qualsevol règim d'ocupació temporal admés en dret.  
  
b) Quan no es dispose d'aquest tipus d'habitatge, la concessió d'una ajuda que pot aplicar-se al pagament del lloguer d'un habitatge adequat, de titularitat privada o sobre qualsevol allotjament o dotació residencial susceptible de ser ocupat per les persones beneficiàries esmentades, en els mateixos règims.  
4. Les ajudes s'han de concedir en règim de concessió directa, únicament amb l'acreditació de la condició de víctima de violència de gènere, del desnonament o llançament, imminent o ja realitzat de l'habitatge habitual, de la condició de persona sense llar o de la condició de persona especialment vulnerable sense que siga necessari establir la comparació de les sol·licituds ni la prelació entre aquestes, sempre que existisca consignació pressupostària.  
5. La quantia de l'ajuda que es concedisca s'ha d'establir atenent les circumstàncies personals de la persona beneficiària, dins dels límits que s'assenyalen a continuació:  
a) Fins a 100% de la renda o preu d'ocupació de l'immoble establit amb un límit de 600 euros al mes. En supòsits degudament justificats per l'òrgan concedent de l'ajuda, podrà aconseguir fins al 100% de la renda o preu d'ocupació establit amb un màxim de 900 euros al mes i  
  
b) Fins al 100% dels costos per a atendre les despeses de manteniment, comunitat i subministraments bàsics amb un límit de 200 euros al mes.  
La determinació de la quantia ha de tindre l'informe favorable dels serveis socials de l'ajuntament del lloc de residència de la persona beneficiària.  
6. Les ajudes referides en l'apartat anterior s'han de concedir pel termini d'un any, prorrogable, si escau, anualment, fins a aconseguir el límit de cinc anys, sempre que es mantinguen les condicions que en van determinar l'atorgament i n'existisca consignació pressupostària per a la pròrroga.  
Les ajudes que es concedisquen poden destinar-se, amb efectes retroactius, en la quantia necessària per a atendre el pagament del lloguer o les despeses de manteniment, comunitat i subministraments bàsics dels sis mesos anteriors a les quals la persona beneficiària, si s'escau, no haja pogut fer front.  
7. El pagament de les ajudes per les entitats locals a les persones víctimes de violència de gènere, persones que hagen patit desnonament de l'habitatge habitual, persones sense llar i altres persones especialment vulnerables es subjectarà a les segúents normes comunes:  
1r. El pagament corresponent a l'ajuda concedida, excepte circumstàncies especials, segons el parer de l'òrgan gestor de l'entitat local que l'ha de documentar en l'informe, s'ha d'abonar a:  
a) Persones beneficiàries que disposen de contracte d'arrendament en el moment de concessió de l'ajuda: s'ha de disposar el pagament anticipat de l'import corresponent a les sis mensualitats subvencionades, de la renda de lloguer o preu d'ocupació de l'immoble establit en el contracte subscrit; la resta, amb la justificació prèvia del primer lliurament, amb caràcter mensual, trimestral o semestral segons el parer de l'entitat local, amb la justificació prèvia de la despesa.  
b) Persones beneficiàries que, en el moment de la resolució de la sol·licitud d'ajuda, no disposen de contracte d'arrendament: en el moment de la resolució de concessió de l'ajuda s'ha de disposar el pagament de l'ajuda corresponent a tres mensualitats de lloguer; la resta, amb la justificació prèvia del primer lliurament, amb caràcter mensual, trimestral o semestral segons el parer de l'entitat local, amb la justificació prèvia de la despesa.  
2n. És justificació tant del pagament com de la destinació dels fons, la transferència realitzada, el rebut bancari domiciliat o l'ingrés en efectiu en el compte de la persona titular de l'immoble sobre la qual recaiga el contracte d'arrendament o d'ocupació subscrit.  
En el cas que el pagament s'haja fet mitjançant un ingrés en efectiu en el compte de la persona arrendadora, s'han d'aportar els rebuts originals de cadascun dels mesos.  
En el document acreditatiu de pagament han de constar expressament:  
a) La identificació completa de les persones que realitzen i reben el pagament, i ha de coincidir, en tot cas, qui el rep amb la persona titular de l'immoble i qui el realitza amb la persona beneficiària o perceptora de l'ajuda, excepte casos objecte d'ordres de protecció que incloguen l'anonimització de la víctima del delicte o altres supòsits similars.  
  
b) L'import de la renda de lloguer de l'habitatge o del preu d'ocupació de l'immoble.  
c) El concepte pel qual es realitza, amb la indicació del mes a què correspon.  
3r. Si la persona beneficiària de l'ajuda no justifica que les ajudes percebudes han sigut destinades al pagament de les rendes de lloguer d'habitatge, no es realitzarà cap pagament més, i es revocarà l'ajuda i es perdrà consegüentment del dret al cobrament de la quantia que reste, i també s'iniciarà un expedient de reintegrament per l'import de la mensualitat o mensualitats no justificades.  
4t. Poden ser perceptores de les ajudes:  
a) Les mateixes persones beneficiàries de les ajudes.  
b) Les persones arrendadores de l'habitatge, entitat local o ONG designades per a percebre-les en la sol·licitud de l'ajuda, en virtut de transmissió del dret de cobrament de la persona beneficiària a favor d'aquelles o altres persones designades, en aquells casos en què la persona beneficiària de l'ajuda així manifeste la seua voluntat.  
8. D'acord amb l'article 18.3 d) de la Llei 38/2003, de 17 de novembre, general de subvencions, no és necessària la publicació de la resolució de concessió de subvencions, per entendre que aquesta publicació pot ser contrària al respecte i salvaguarda de l'honor, la intimitat personal i familiar de les persones físiques, en virtut del que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals.  
9. Amb independència que s'haja subscrit un préstec o no mitjançant les ajudes transitòries de finançament regulades en l'article 9 del Reial decret llei 11/2020, l'ajuda és compatible amb qualsevol altra ajuda al lloguer que estiga percebent la persona arrendatària, fins i tot si fora amb càrrec al mateix Pla estatal d'habitatge 2018-2021, sempre que el total de les ajudes no supere el 100 % de l'import del lloguer del mateix període. En cas de superar-lo, si l'ajuda corresponent a aquest programa és concedida, s'ha de reduir en la quantia necessària fins a complir aquest límit. Sí que és incompatible amb les ajudes establides en el Decret 52/2020, de 24 d'abril, del Consell, d'aprovació de bases reguladores per a la concessió directa d'ajudes per a contribuir a minimitzar l'impacte econòmic i social de la Covid-19 en els lloguers d'habitatge habitual.  
  
Article 6. Pagament de la subvenció a les entitats locals beneficiàries  
1. El pagament de les subvencions que s'atorguen per concessió directa en virtut d'aquest decret a les entitats locals beneficiàries, per estar dirigides a resoldre situacions d'emergència habitacional de persones en situació de vulnerabilitat econòmica i social, directament o indirectament derivades de la Covid-19, pot abonar-se amb caràcter immediat, una vegada concedides, fins al 100 per cent de l'import sense que siga necessari prestar garantia per tractar-se d'una administració local.  
2. Per al cobrament de les ajudes, amb caràcter general, l'entitat local ha d'aportar l'acord en què s'accepta l'ajuda concedida, acompanyat amb la documentació següent:  
a) Imprés de domiciliació bancària emplenat degudament que designe el compte en el qual s'han d'ingressar les ajudes.  
b) Autorització perquè la Vicepresidència segona i la Conselleria d'Habitatge i Arquitectura Bioclimàtica puga sol·licitar la informació de caràcter tributari, econòmic o patrimonial que siga legalment pertinent, en el marc de col·laboració establit amb l'Agència Tributària, Centre de Gestió Cadastral i Cooperació Tributària, Col·legi de Notaris i Registradors i amb altres administracions públiques, amb constància que s'utilitzaran d'aquestes dades, d'acord amb la Llei orgànica 3/2018.  
  
  
Article 7. Obligacions de les entitats locals beneficiàries  
1. Les entitats locals beneficiàries de les subvencions queden subjectes a les obligacions establides en els articles 14 i concordants de la Llei 38/2003.  
2. De conformitat amb la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les entitats beneficiàries han de donar la publicitat adequada a l'ajuda, especialment als qui són potencials beneficiats i a la xarxa d'institucions i organitzacions sense ànim de lucre de suport com la Xarxa d'Oficines de la Generalitat d'Assistència a les Víctimes del Delicte.  
3. D'acord amb la Llei orgànica 3/2018, les dades personals derivades de situaciones de violència de gènere o les dades de salut tindran el nivell màxim de protecció.  
  
Article 8. Justificació per les entitats locals de l'aplicació de les subvencions  
1. L'entitat local ha de justificar abans de l'1 de desembre de 2020, la despesa subvencionada mitjançant la presentació, davant la Direcció General d'Emergència Habitacional, Funció Social de l'Habitatge i Observatori de l'Hàbitat i Segregació Urbana, d'un certificat d'obligacions reconegudes per la corporació en aquest període, subscrit per la persona titular de la intervenció i amb el vistiplau de la persona titular de l'alcaldia-presidència de l'entitat local, segons el model normalitzat.  
  
2. Sense perjudici del que es disposa en l'apartat anterior, l'entitat local ha de presentar, davant l'esmentada direcció general, en model normalitzat, abans del 31 de gener de l'exercici següent, una memòria que reculla totes les actuacions subvencionables realitzades. El contingut mínim de la memòria ha de ser el següent:  
a) Descripció breu de les actuacions realitzades en cadascun dels programes objecte de la subvenció a favor de les persones beneficiàries d'aquest programa.  
b) Relació de les persones usuàries del programa a qui han dotat amb una solució habitacional o a les quals els han concedit una ajuda econòmica per al pagament de lloguer o del preu d'ocupació de l'immoble, amb la indicació del DNI, NIE o el número de passaport i la quantia de l'ajuda. S'hi ha d'adjuntar la valoració dels serveis socials d'atenció primària, que acredite que les persones que han sigut beneficiàries del programa compleixen els requisits establits en aquest decret.  
c) Memòria econòmica completa del programa segons les diferents actuacions realitzades.  
d) Objectius aconseguits, quantificats i valorats.  
3. Si de la presentació de les memòries d'execució de la despesa, se'n deriven incompliments en la realització per part de l'entitat local, es farà la minoració corresponent i s'exigirà, si s'escau, la devolució d'imports indegudament percebuts.  
  
4. L'incompliment del termini màxim de justificació de les subvencions pot donar lloc al desistiment sense efectes de l'ajuda, amb exigència, si s'escau, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
Article 9. Obligacions i responsabilitats  
Les entitats locals beneficiàries queden obligatdes a:  
a) Facilitar qualsevol document, informació o inspecció que la direcció general competent en emergència habitacional i funció social considere necessari per al control del compliment de les finalitats previstes.  
b) Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
  
Article 10. Règim jurídic  
Aquestes subvencions es regeixen, a més de pel que es disposa en aquest decret, per la Llei 38/2003, i pel reglament de desenvolupament, excepte en allò que afecte els principis de publicitat i concurrència; i també pel que es disposa en la Llei 1/2015, i la resta de normativa vigent que siga aplicable. Entre les quals estan les següents:Reial decret 106/2018, de 9 de març, pel qual s'aprova el Pla estatal d'habitatge 2018-2020; Reial decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la Covid-19 i l'Ordre Ministerial 336/2020, publicada en el Boletín Oficial del Estado núm. 101, de data 11 d'abril de 2020.  
  
  
  
DISPOSICIONS FINALS  
  
Primera. Delegació de facultats d'execució  
Es faculta les persones titulars de les direccions generals competents en emergència habitacional i funció social de l'habitatge, i d- atenció primària de serveis socials, a desenvolupar i executar aquest decret.  
  
  
Segona. Entrada en vigor  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Tercera. Recursos  
Contra les bases regulades per aquest decret, que posen fi a la via administrativa, es pot interposar un recurs potestatiu de reposició, davant el Consell, en el termini d'un mes, comptador a partir de l'endemà de la publicació, o bé un recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que estableixen l'article 10 i els concordants de la Llei 29/1998, de 13 de juliol, reguladora de la jurisdicció contenciosa administrativa.  
  
Quarta. Terminis  
Les actuacions, a més, han de tindre el caràcter d'urgència màxima, ja que són indispensables per a la protecció de l'interés general per estar vinculades directament les ajudes regulades a pal·liar els efectes derivats de la Covid-19. Per aquesta raó, i en aplicació de l'apartat 4 de la disposició addicional tercera del Reial decret 463/2020, la suspensió de terminis no s'ha d'aplicar a aquest procediment.   
  
València, 15 de maig de 2020  
  
El president de la Generalitat  
XIMO PUIG I FERRER  
  
La vicepresidenta del Consell   
i Consellera d'Igualtat i Polítiques Inclusives  
MÓNICA OLTRA JARQUE  
  
El vicepresident segon   
i conseller d'Habitatge i Arquitectura Bioclimàtica  
RUBÉN MARTÍNEZ DALMAU